Shtohen operacionet sekrete amerikane ne luften kunder terrorizmit
Një ndër taktikat është përdorimi i aeroplanëve të telekomanduar luftarakë që vënë në shenjestër terroristët në Pakistan
Megjithëse publikisht nuk është e dokumentuar, duket se Shtetet e Bashkuara po mbështeten më shumë në veprime sekrete kundër armikut në luftën kundër terrorizmit. Një nga shenjat e para për mundësinë e përdorimit të operacioneve sekrete doli në pah majin e kaluar kur John Brenan, këshilltar i presidentit Obama për Sigurinë Kombëtare dhe Antiterrorizmin, foli gjatë një takimi në Qendrën për Studime Strategjike dhe Ndërkombëtare në kryeqytetin amerikan. Tema e diskutimit të tij ishte Strategjia e presidentit për Sigurinë Kombëtare që do të publikohej një ditë më vonë. John Brenan, këshilltar i presidentit Obama për Sigurinë Kombëtare dhe Antiterrorizmin shtoi se... Zëri i Amerikës u përpoq të merrte një reagim zyrtar lidhur me njoftimet për operacione sekrete dhe një zyrtar amerikan tha se, nuk është sekret që ne jemi të angazhuar në një luftë serioze kundër një armiku brutal, të vendosur dhe të adaptueshëm apo që ne duhet të ripunojmë strategjitë tona që t’u paraprijmë veprimeve të tyre. Zyrtari amerikan tha se kërcënimi është global, kështu që reagimi ndaj tyre nuk mund të jetë i kufizuar. Ai shtoi se duhet mbështetur në çdo mjet në dispozicion për të konfrontuar terroristët të cilët po planifikojnë sulme kundër Amerikës dhe aleatëve të saj. Ndoshta beteja sekrete që është bërë më publike është përdorimi i aeroplanëve të telekomanduar luftarakë që po vënë në shenjestër terroristët në Pakistan. Por gjithashtu ka njoftime për operacione në Jemen, pjesë të Afrikës dhe në Afganistan. Daniel Markey është specialist i çështjeve të Indisë, Pakistanit dhe Azisë Jugore me Këshillin për Marrëdhëniet me Jashtë. Lidhur me pjesmarrjen në këto operacione, Daniel Markey me Këshillin për Marrëdhëniet me Jashtë shprehet. Specialisti për çështjet e Indisë, Pakistanit dhe Azisë Jugore në Këshillin për Marrëdhëniet me Jashtë thotë se natyra e luftës kundër terrorizmit i bën të nevojshme operacionet e fshehta. Por ka disa argumente kundër operacioneve të fshehta. Disa thonë se kjo nxit zemrim anti-amerikan mes popullatës lokale, ndërkohë që të tjerë shprehen se mund të errësojë linjat ndërmjet ushtarëve dhe spiunëve duke zbehur mbrojtjen që ofron Konventa e Gjenevës. Nga ana tjetër vihet re shtimi i mbështetjes për luftë të fshehtë. Ligjvënësi amerikan Adam Smith citohet nga gazeta The New York Times të ketë thënë se “Për herë të parë në historinë tonë, një grup i ka deklaruar luftë të fshehtë vendit tonë dhe ne po përdorim element të ngjashëm të fuqisë amerikane për t’u kundërpërgjigjur ndaj kësaj lufte të fshehtë”.